Komission asetus (EY) N:o 777/2002, annettu 7 päivänä toukokuuta 2002, neuvoston asetuksen (EY) N:o 1255/1999 soveltamista koskevista yksityiskohtaisista säännöistä eräiden juustojen yksityistä varastointia markkinointivuonna 2002/2003 koskevan yhteisön tuen myöntämisen osalta



Virallinen lehti nro L 123 , 09/05/2002 s. 0026 - 0029



Komission asetus (EY) N:o 777/2002, annettu 7 päivänä toukokuuta 2002, neuvoston asetuksen (EY) N:o 1255/1999 soveltamista koskevista yksityiskohtaisista säännöistä eräiden juustojen yksityistä varastointia markkinointivuonna 2002/2003 koskevan yhteisön tuen myöntämisen osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999(1), sellaisena kuin se on viimeksi muutettuna komission asetuksella (EY) N:o 509/2002(2), ja erityisesti sen 10 artiklan, sekä katsoo seuraavaa: (1) Asetuksen (EY) N:o 1255/1999 9 artiklassa säädetään, että varastointia kestävien juustojen ja lampaan ja/tai vuohen maidosta valmistettujen juustojen, joiden on kypsyttävä ainakin kuusi kuukautta, yksityiseen varastointiin voidaan myöntää tukea, jos näiden juustojen hintojen kehitys ja varastotilanne osoittavat vakavaa epätasapainoa, joka voidaan poistaa tai jota voidaan vähentää kausittaisella varastoinnilla. Tiettyjen varastointia kestävien juustojen sekä pecorino romano-, kefalotyri- ja kasseri-juustojen tuotannon kausiluonteisuudesta johtuvaa tilannetta vaikeuttaa se, että niiden kulutuskausi on päinvastainen niiden tuotantokauden kanssa. Lisäksi näiden juustojen tuotannon hajanaisuus pahentaa mainitusta kausiluonteisuudesta johtuvia seurauksia. Tästä syystä on aiheellista turvautua kausittaiseen varastointiin kesä- ja talvikuukausien tuotannon välistä eroa vastaavien määrien osalta. (2) Olisi täsmennettävä tukikelpoiset juustotyypit ja vahvistettava tukikelpoiset enimmäismäärät sekä sopimusten voimassaoloaika markkinoiden todellisten tarpeiden ja kyseisten juustojen säilytysmahdollisuuden perusteella. (3) On tarpeen täsmentää varastointisopimuksen sisältö sekä toimenpiteet, joilla varmistetaan sopimuksen alaisten juustojen tunnistaminen ja tarkastus. Tukimäärät on vahvistettava ottaen huomioon varastointikustannukset sekä tukea saavien ja muiden markkinoille tulevien juustojen välillä ylläpidettävä tasapaino. (4) On aiheellista tarkentaa asiakirjoja, kirjanpitoa sekä tarkastustiheyttä ja tarkastusmenettelyjä koskevat yksityiskohtaiset säännökset. Tältä osin olisi säädettävä, että jäsenvaltiot voivat asettaa tarkastuskustannukset kokonaisuudessaan tai osittain sopimuspuolen vastuulle. (5) Maidon ja maitotuotteiden hallintokomitea ei ole antanut lausuntoa puheenjohtajansa asettamassa määräajassa, ON ANTANUT TÄMÄN ASETUKSEN: 1 artikla Tarkoitus Tässä asetuksessa vahvistetaan asetuksen (EY) N:o 1255/1999 soveltamista koskevat yksityiskohtaiset säännöt eräiden juustojen yksityistä varastointia markkinointivuonna 2002/2003 koskevan, asetuksen 9 artiklassa tarkoitetun yhteisön tuen (jäljempänä "tuki") myöntämisen osalta. 2 artikla Määritelmät Tässä asetuksessa tarkoitetaan ilmaisulla: a) "varastointierä" samantyyppisen juuston vähintään kahden tonnin suuruista määrää, joka on tuotu samana päivänä samaan varastoon; b) "sopimusvarastoinnin alkamispäivä" varastoon viemispäivää seuraavaa päivää; c) "sopimusvarastoinnin viimeinen päivä" varastosta poistamispäivää edeltävää päivää. 3 artikla Tukikelpoiset juustot 1. Tukea myönnetään eräille varastointia kestäville juustoille sekä pecorino romano-, kefalotyri- ja kasseri-juustoille liitteessä täsmennetyin edellytyksin. 2. Juustojen on oltava yhteisössä valmistettuja ja täytettävä seuraavat vaatimukset: a) niihin on merkittävä lähtemättömästi yritys, jossa ne on valmistettu sekä valmistuspäivä ja -kuukausi; nämä merkinnät voidaan tehdä käyttäen koodia; b) niiden on pitänyt läpäistä laatutarkastus, jonka perusteella tuotteista voidaan antaa riittävät takeet niiden luokittelemiseksi kypsyttämisen jälkeen liitteessä esitettyihin luokkiin. 4 artikla Varastointisopimus 1. Juustojen yksityistä varastointia koskevat sopimukset tehdään sen jäsenvaltion interventioelimen, jonka alueelle juustot on varastoitu, sekä luonnollisten henkilöiden tai oikeushenkilöiden välillä, jäljempänä "sopimuspuolet". 2. Varastointisopimus laaditaan kirjallisena sopimushakemuksen perusteella. Tämä hakemus on toimitettava interventioelimelle 30 päivän kuluessa varastoon viemispäivästä, ja se voi koskea ainoastaan sellaisia juustoeriä, joiden varastoon viemistä koskevat toimet on saatu päätökseen. Interventioelimen on kirjattava hakemuksen vastaanottopäivä. Jos hakemus kuitenkin saapuu interventioelimelle enintään kymmenen työpäivän kuluessa edellä tarkoitetun määräajan päättymisestä, varastointisopimus voidaan tehdä, mutta tuen määrää alennetaan 30 prosentilla. 3. Varastointisopimus koskee yhtä tai useampaa varastointierää, ja siinä on ilmoitettava seuraavat tiedot: a) juustojen määrä, johon sopimusta sovelletaan; b) sopimuksen täytäntöönpanoon liittyvät päivämäärät; c) tuen määrä; d) varastojen tunnistetiedot. 4. Varastointisopimus on tehtävä 30 päivän kuluessa sopimushakemuksen kirjaamispäivästä. 5. Interventioelimen on laadittava tarkastustoimenpiteille, erityisesti 7 artiklassa tarkoitetuille, säännöt. Varastointisopimuksessa on viitattava näihin sääntöihin. 5 artikla Varastoon vieminen ja varastosta poistaminen 1. Varastoonvienti- ja varastosta poistamisjaksot esitetään liitteessä. 2. Varastosta poistaminen on suoritettava kokonaisina varastointierinä. 3. Jos juustojen laatu on ensimmäisten 60 sopimusvarastointipäivän jälkeen huonontunut enemmän kuin tavanomaisesti säilytettäessä, sopimuspuolille voidaan yhden kerran varastointierää kohden antaa mahdollisuus korvata vahingoittuneet määrät omalla kustannuksellaan. Jos varastoinnin aikana tai varastosta poistamisen yhteydessä tehdyissä tarkastuksissa todetaan vahingoittuneita määriä, näistä määristä ei voida maksaa tukea. Lisäksi jäljelle jäävän tukikelpoisen erän määrän on oltava vähintään kaksi tonnia. Samaa sääntöä sovelletaan siihen erän osaan, joka poistetaan varastosta ennen 1 kohdassa tarkoitetun varastosta poistamisjakson alkamista tai ennen 8 artiklan 2 kohdassa tarkoitetun varastoinnin vähimmäisajan päättymistä. 4. Edellä 3 kohdan ensimmäisessä alakohdassa tarkoitetussa tapauksessa tuki lasketaan siten, että sopimusvarastoinnin ensimmäinen päivä on sopimusvarastoinnin alkamispäivä. 6 artikla Varastointiedellytykset 1. Jäsenvaltion on huolehdittava siitä, että kaikkia tukikelpoisuusedellytyksiä noudatetaan. 2. Sopimuspuolen, tai jäsenvaltion pyynnöstä tai sen luvalla, varastosta vastuussa olevan henkilön on annettava valvonnasta vastaavan toimivaltaisen viranomaisen käyttöön kaikki asiakirjat, joiden avulla voidaan erityisesti varmistaa seuraavat seikat, siltä osin kuin on kyse yksityisesti varastoiduista tuotteista: a) omistusoikeus varastoonvientihetkellä; b) juustojen alkuperä ja valmistuspäivä; c) varastoon viemispäivä; d) säilyttäminen varastossa ja varaston osoite; e) varastosta poistamispäivä. 3. Sopimuspuolen tai tarvittaessa varastosta vastuussa olevan henkilön on pidettävä jokaisen sopimuksen osalta varastokirjanpitoa, joka on saatavilla varastossa ja johon sisältyvät seuraavat tiedot: a) yksityisesti varastoitujen tuotteiden varastointierän numero; b) varastoon viemis- ja varastosta poistamispäivät; c) juustojen määrä ja paino varastointierittäin ilmoitettuna; d) tuotteiden sijainti varastossa. 4. Varastoitujen tuotteiden on oltava helposti tunnistettavissa ja käsiteltävissä sekä sopimuskohtaisesti yksilöityjä. Varastoituihin juustoihin on liitettävä erityinen merkintä. 7 artikla Tarkastukset 1. Toimivaltaisen viranomaisen on tehtävä varastoon viemisen yhteydessä tarkastuksia varmistaakseen erityisesti, että varastoidut tuotteet ovat tukikelpoisia, ja estääkseen kaikki mahdollisuudet tuotteiden korvaamiseen sopimusvarastoinnin aikana. 2. Toimivaltaisen viranomaisen on tehtävä ennalta ilmoittamatta pistokoetarkastus sen varmistamiseksi, että tuotteet ovat varastossa. Otetun näytteen on oltava edustava, ja sen on vastattava vähintään 10:tä prosenttia siitä sopimuksen kattamasta kokonaismäärästä, jota yksityisen varastoinnin tukitoimenpide koskee. Tämä tarkastus käsittää 6 artiklan 3 kohdassa tarkoitetun kirjanpidon tarkastuksen lisäksi tuotteiden painoa, tyyppiä ja tunnistamista koskevan fyysisen tarkastuksen. Fyysisiä tarkastuksia on tehtävä vähintään viidelle prosentille ennalta ilmoittamatta tehtyyn tarkastukseen kuuluvasta määrästä. 3. Toimivaltaisen viranomaisen on tarkastettava sopimusvarastointijakson lopussa, että tuotteet ovat varastossa. Jos tuotteet kuitenkin jäävät varastoon sopimusvarastoinnin enimmäiskeston jälkeen, tämä tarkastus voidaan tehdä varastosta poistamisen yhteydessä. Ensimmäisessä alakohdassa tarkoitettua tarkastusta varten sopimuspuolen on ilmoitettava toimivaltaiselle viranomaiselle kyseiset varastointierät vähintään viisi työpäivää ennen i) sopimusvarastointijakson päättymistä; tai ii) varastosta poistamisen alkamista, jos poistaminen toteutetaan sopimusvarastointijakson aikana tai sen jälkeen. Jäsenvaltio voi hyväksyä viittä työpäivää lyhyemmän määräajan. 4. Edellä olevan 1, 2 ja 3 kohdan perusteella tehdyistä tarkastuksista on laadittava kertomus, jossa on mainittava: a) tarkastuspäivä; b) tarkastuksen kesto; c) toteutetut toimet. Vastuussa olevan virkailijan on allekirjoitettava tarkastuskertomus, joka sopimuspuolen tai tarvittaessa varastosta vastuussa olevan henkilön on varmennettava allekirjoituksellaan ja jonka on oltava maksuasiakirjojen mukana. 5. Jos paljastuu poikkeamia, jotka koskevat vähintään viittä prosenttia tarkastetusta määrästä, tarkastusta laajennetaan ottamalla toimivaltaisen elimen määräämä suurempi näyte. Jäsenvaltioiden on annettava komissiolle tieto tällaisista tapauksista neljän viikon kuluessa. 6. Jäsenvaltiot voivat määrätä, että sopimuspuolen on vastattava kaikista tarkastuskuluista tai osasta niitä. 8 artikla Varastointituet 1. Tuen määrät vahvistetaan seuraavasti: a) 35 euroa/tonni kiinteiden kustannusten osalta; b) 0,35 euroa/tonni sopimuksen mukaiselta varastointipäivältä varastointikustannusten osalta; c) sopimuksen mukaiselta varastointipäivältä rahoituskustannusten osalta maksettava tonnikohtainen määrä, joka on i) 0,36 euroa varastointia kestävien juustojen osalta; ii) 0,46 euroa pecorino romano -juustojen osalta; iii) 0,51 euroa kefalotyri- ja kasseri-juustojen osalta. 2. Tukea ei myönnetä, jos sopimusvarastoinnin kesto on alle 60 päivää. Tuen enimmäismäärä ei voi olla suurempi kuin määrä, joka vastaa 180 päivää kestävää sopimusvarastointia. Jos sopimuspuoli ei noudata 7 artiklan 3 kohdan toisessa ja kolmannessa alakohdassa tarkoitettua määräaikaa, tukea alennetaan 15 prosenttia ja sitä maksetaan ainoastaan jaksolta, jolta sopimuspuoli toimittaa toimivaltaisen viranomaisen hyväksymän todisteen siitä, että juustot ovat olleet sopimusvarastoinnissa. 3. Tuki maksetaan sopimuspuolen pyynnöstä sopimusvarastoinnin päätyttyä 120 päivän kuluessa hakemuksen vastaanottamispäivästä edellyttäen, että 7 artiklan 3 kohdassa tarkoitetut tarkastukset on tehty ja että maksuun oikeuttavia edellytyksiä on noudatettu. Jos meneillään on kuitenkin tukikelpoisuutta koskeva hallinnollinen tutkinta, maksu suoritetaan vasta, kun tukikelpoisuus on vahvistettu. 9 artikla Tiedonannot Jäsenvaltioiden on ilmoitettava komissiolle 15 päivään tammikuuta 2003 mennessä varastointisopimusten kohteena olleiden juustojen määrät. 10 artikla Voimaantulo Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä toukokuuta 2002. Komission puolesta Franz Fischler Komission jäsen (1) EYVL L 160, 26.6.1999, s. 48. (2) EYVL L 79, 22.3.2002, s. 15. LIITE >TAULUKON PAIKKA>